**Ob podelitvi Stritarjeve nagrade**

Kritike intenzivno pišem pet let, zato se sama nimam ravno za mlado kritičarko. Sploh pa se nimam za mlado glede na dejstvo, da v tem poklicu redko kdo vztraja zares dolgo obdobje, več kot desetletje denimo. Obetavni kritiki slej ko prej bodisi pobegnejo, pravzaprav prebegnejo – v najboljšem primeru – v zavetje kakšne institucije, ali pa celo povsem opustijo in zamenjajo področje delovanja. Razlogi so različni, a tudi očitni in so del širše kulturne politike pri nas. Vendar eno je jasno, v poklicu kritika se je težko postarati! V svetu, kjer vlada ideologija večne mladosti, torej dobra novica.

A sama za zdaj kljub zaostrenim pogojem dela vztrajam in svoje kritiško delo kombiniram s književnim prevajanjem, vodenjem in organizacijo literarnih dogodkov. Vztrajam, ker kritiško delo omogoča kar najbolj intenziven stik ne le s sprotno slovensko literarno produkcijo, temveč tudi s samim seboj in svetom, v katerem živimo, tudi imaginarnim, kar je nemara še pomembneje. In nenazadnje vztrajam, ker je pisanje kritik nujno razgaljanje, tako lastnega duhovno-intelektualnega ustroja kot razgaljanje besedila (avtorja), s katerim se ukvarjaš. In to vzajemno slačenje je vsekakor privlačno, vznemirljivo … Na koncu sta namreč vsaj dva gola.

Bržčas se ne uvrščam med najbolj očitno kritične kritike, a sem trdno prepričana, da je tudi s pristopom, ki argumentirano interpretira, išče dobro in predvsem delo uzira v širšem literarnem in družbenem kontekstu, mogoče priti do kompleksne in relevantne sodbe. Nenazadnje je prav Stritar, po katerem nagrada nosi ime, zgled takšnega kritiškega motrenja. A Stritarjev primer nas tudi spomni, da je najpravičnejši razsodnik še vedno čas. Z njim pa se je težko kosati.

Veseli me tudi, da se naša stroka intenzivno samoreflektira, imamo društvo literarni kritikov, literarnokritiške delavnice, simpozij, festival Pranger … panoga je dobro organizirana in še kako živa in živahna. Kar je unikum v širšem prostoru. Verjamem, da so tudi po zaslugi te notranje dinamike naše, moje kritike boljše. Hkrati pa si želim, da bi se notranja moč področja zrcalila tudi navzven – Stritarjeva nagrada je pri tem v najboljšo pomoč! Da bo naš strokovni in pretehtan glas še naprej relevanten ne le za ustvarjalce, temveč bo prepoznan in slišan tudi širše. Dobrih knjig si želimo, pravzaprav moramo želeti, vsi! Iskala in reflektirala jih bom še naprej!

Hvala!

Diana Pungeršič

30. junij 2018, Koper